………………………………………

……………………………………… г.

|  |  |
| --- | --- |
| **ДО**  **МИНИСТЪРА НА ЗЕМЕДЕЛИЕТО**  **д-р иван иванов** | **ОДОБРИЛ,**  **МИНИСТЪР НА ЗЕМЕДЕЛИЕТО:**  **д-р иван иванов** |

**ДОКЛАД**

от д-р Момчил Неков – заместник-министър на земеделието

**Относно:** Проект на Наредба за условията и реда за предоставяне на извънредна финансова помощ на земеделските стопани от определени сектори

**УВАЖАЕМИ ГОСПОДИН ИВАНОВ,**

На основание чл. 7а от Закона за нормативните актове и чл. 39 от Закона за прилагане на Общата организация на пазарите на земеделски продукти на Европейския съюз, внасям за одобряване проект на Наредба за условията и реда за предоставяне на извънредна финансова помощ на земеделските стопани от определени сектори.

**Причини, които налагат приемането на акта**

На 24 март 2022 г. влезе в сила *Делегиран регламент (ЕС) 2022/467 на Комисията от 23 март 2022 година за предоставяне на извънредна помощ за приспособяване на производителите в селскостопанския сектор (OB L 96, 24.3.2022 г.).* С Регламента се дава право на държавите членки да предоставят извънредна финансова помощ на земеделските стопани, засегнати от икономическата криза, резултат от конфликта между Русия и Украйна. Помощта следва да достигне до тези селскостопанските сектори, в които се наблюдава значителен ръст на производствените разходи, затруднени търговски потоци и недостиг на суровини, поради което се поставя под риск продоволствената сигурност и се създава предпоставка за нарушен пазарен баланс. Дисбалансът на вътрешния пазар поради логистични и финансови причини засяга всички сектори на земеделието, но най-уязвими са тези, при които разходите за енергия, торове и фуражи са основна част от производствените разходи, и/или се наблюдават смущения в търговията, както и при които ръстът в цените на крайните продукти трудно би могъл да са компенсира от повишената себестойност на продукцията.

След извършен икономически анализ, обхващащ основните селскостопански сектори в страната, се установи необходимост от предоставяне на извънредна пазарна подкрепа за някои сектори и издаване на нормативен акт, който да регулира този процес на национално ниво, съобразно цитирания по-горе регламент.

**Цели**

Издаването на Наредба за условията и реда за предоставяне на извънредна финансова помощ на земеделските стопани от определени сектори ще уреди възможността за предоставяне на извънредна финансова помощ на земеделските стопани от секторите „Свиневъдство“, „Птицевъдство“, лозаро-винарския сектор и оранжерийно производство на зеленчуци. Дейността в тези направления е силно повлияна от международните икономически сътресения, резултат от конфликта между Русия и Украйна, като рискът за продоволствената сигурност и стабилността на вътрешните пазари е увеличен. Предоставянето на извънредна пазарна подкрепа цели да стабилизира икономическото състояние на земеделските стопани, така че същите да успеят да преодолеят пазарните трусове и да продължат да развиват своята дейност в секторите, в които са позиционирани и които са идентифицирани като най-уязвими.

Секторите на „Свиневъдството“ и „Птицевъдството“ и производството на оранжерийни зеленчуци са идентифицирани като силно уязвими, тъй като при тях делът на разходите за торове и препарати, енергия и горива, както и фуражи заемат най-голям относителен дял в общите разходи за производство, а ръстът в цените и търсенето на готовата продукция не би могла да компенсира високите разходи. Това води до силно намаляване на брутния маржин за производителите и тяхната икономическа стабилност е поставена под заплаха. Установената икономическа ситуация оказва сериозно негативно влияние и върху общите разходи за производство на винено грозде, които отбелязват значителен ръст, поради повишените цени на торове, препарати и горива. Реализацията на виненото грозде е пряко свързана с производството и реализацията на вина на българския и международния пазар, а очакванията са секторът да бъде допълнително подложен на натиск, поради предстоящите пазарни дисбаланси. Загубата на пазари на вино в Русия и Беларус на големите страни производители в Европейския съюз ще доведе до вторични ефекти и за българския сектор, тъй като ще увеличи конкурентния натиск на европейския и други пазари на трети страни.

Приемането на наредбата цели уреждане на реда и правилата, по които да се предостави извънредна финансова помощ за най-засегнатите селскостопански сектори и по този начин да се постигне баланс на вътрешния пазар и подкрепа за националната продоволствена сигурност. Наредбата определя размера на бюджета, който ще бъде разпределен между земеделските стопани, условията на които заявителите следва да отговарят, сроковете за извършване на плащанията и ангажиментите на администрацията в този процес.

**Финансови и други средства, необходими за прилагането на новата уредба**

На държавите членки се предоставя помощ от Съюза в общ размер от 500 000 000 EUR за осигуряване на извънредна помощ за приспособяване на производителите в секторите, изброени в член 1, параграф 2 от Регламент (ЕС) № 1308/2013 на Европейския парламент и на Съвета от 17 декември 2013 година за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007. Сумата, предоставяна на всяка държава членка, e определена, като е взета под внимание съответната тежест на всяка държава членка в селскостопанския сектор на Съюза въз основа на нетните тавани за директни плащания, определени в приложение III към Регламент (ЕС) № 1307/2013 на Европейския парламент и на Съвета.

Финансовият ресурс, необходим за прилагане на наредбата е осигурен от Европейския фонд за гарантиране в земеделието и от националния бюджет. Средствата за подкрепа на земеделските стопани ще бъдат разплатени от бюджета на Държавен фонд „Земеделие“.

**Очаквани резултати от прилагането на акта**

С приемането на наредбата ще се осигури национална правна рамка, която урежда условията и реда за предоставяне на извънредна финансова помощ на земеделските стопани от най-засегнатите селскостопански сектори. По този начин ще бъде гарантирана във висока степен тяхната икономическа стабилност, продължаване на дейността им в средносрочен план, намаляване на рисковете за потребителската кошница и смекчаване на пазарния дисбаланс.

**Анализ за съответствие с правото на Европейския съюз**

Проектът на Наредба не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

Делегиран регламент (ЕС) 2022/467 се издава на основание на чл. 219 от Регламент 2013/1308, който предвижда възможност Европейската комисия да издава делегирани актове, които дават правно основание на държавите членки да въвеждат за прилагане мерки срещу смущения на пазара.

**Информация за проведените обществени консултации**

На основание чл. 26, ал. 3 и 4 от Закона за нормативните актове проектите на наредба и доклад (мотиви) са публикувани за обществена консултация на интернет страницата на Министерството на земеделието и на Портала за обществени консултации със срок за предложения и становища 14 дни. Прилагането на възможността за по-кратък срок за обществени консултации, произтича от същността на нормативния акт, който регулира извънредна пазарна мярка с кратки срокове за прилагане. След обнародване на наредбата е предвидено отваряне на прием на заявления за предоставяне на извънредна финансова помощ, извършване на административни проверки и проверки на място, резултатите от които изискват технологично време за обработване, и нареждане на плащанията, които трябва да бъдат извършени най-късно до 30 септември 2022 г.

Адресатите на наредбата са около 2 000 земеделски стопани от сектор „Свиневъдство“, „Птицевъдство“, лозаро-винарски сектор и оранжерийно производство на зеленчуци. Финансовата помощ следва да бъде изплатена в срок до 30 септември, като този срок е определен в Делегиран регламент (ЕС) 2022/467 и до тази дата следва да бъдат извършени и всички административни процедури по разглеждане и одобряване на подадените заявления.

В изпълнение на чл. 26, ал. 5 от Закона за нормативните актове справката за отразяване на постъпилите предложения и становища от проведената обществена консултация, заедно с обосновка за неприетите предложения е публикувана на интернет страницата на Министерството на земеделието и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието. Направените целесъобразни бележки и предложения са отразени.

**УВАЖАЕМИ ГОСПОДИН ИВАНОВ,**

Във връзка с гореизложеното и на основание чл. 39 от Закона за прилагане на Общата организация на пазарите на земеделски продукти на Европейския съюз, предлагам да одобрите приложената Наредба за условията и реда за предоставяне на извънредна финансова помощ на земеделските стопани от определени сектори.

|  |  |
| --- | --- |
| **Приложение:** | 1. Наредба за условията и реда за предоставяне на извънредна финансова помощ на земеделските стопани от определени сектори; 2. Справка за отразяване на постъпилите становища; 3. Постъпили становища; 4. Справка за отразяване на получените предложения и становища от проведената обществена консултация; 5. Получени предложения и становища от проведената обществена консултация. |

С уважение,

**Д-Р МОМЧИЛ НЕКОВ**

*Заместник-министър*